वाळपयः फाटल्या आठ दिसां सावन सत्तरी म्हालांत पावसान बरोच नेट धरला. ताका लागून खूबशा वाठारांनी घसघशे खळखळून व्हावपाक लागल्यात. ते पळोवपाक शेनवारा आनी आयतारा लोकांची व्हड प्रमाणांत गर्दी जावपाची शक्यताय आसा. घसघशांच्या वाठारांत सोरो व्हरपाक पुराय बंदी आसा. शेनवारा आनी आयतारा अबकारी आनी पुलीस खात्या वतीन नाकाबंदी करतले. साबार कडेन पुलीस बंदोबस्त दवरला. सोरो पियेवन मस्ती करप्यां आड खर कारवाय करतले, अशी म्हायती मेळ्ळ्या.
 ठाणे पंचायत वाठारांतलो पाल चरवणे, हिवरे, नगरगांव पंचायतींतलो शेळप, शिंगणे, सांवर्डे पंचायत वाठारांतलो कुमठळ, होंडा पंचायत वाठारांतलो सालेली हे सत्तरी म्हालांतले कांय मुखेल घसघशे.
 शेनवारा आनी आयतारा लोक व्हड प्रमाणांत ह्या घसघशांचेर न्हांवपाक येतात. पावसाळी पर्यटनाचो आस्वाद घेवपाक खूब जाण आपल्या परिवारा सयत घसघशांक भेट दितात. मात कांय जाण सोरो पियेवन ह्या वाठारांत मस्ती करतात. फाटल्या तीन वर्सां सावन घसघशांच्या वाठारांत सोरो पियेवपाक बंदी घातल्या. तरी लेगीत कांय जाण लिपचोरयां सोऱ्याच्यो बाटल्यो घेवन घसघशा मेरेन पावतात. थंय सोरो पियेवन मस्ती करप, सोऱ्याच्यो कवचेच्यो बाटल्यो फोडप, अशे प्रकार कांय जाण करतात.
 हाचेर आळाबंद हाडचे खातीर अबकारी खात्या वतीन साबार मार्गांचेर नाकाबंदी करतले. तशेंच म्हत्वांच्या सुवातांचेर पुलीस बंदोबस्त दवरतले. सोरो व्हरतना कोणूय सांपडल्यार ताचेर खर कारवाय करतले. केरी वाठारांत गाडयांची झडटी घेतले. दरेक गाडी तपासतले, अशें निरिक्षक हनुमंतराव देसाय हांणी सांगलें.
 पाली ठाणेच्यान नवो रस्तो तयार केला. त्या मार्गांतल्यान सोऱ्याच्यो बाटल्यो घेवन चोर्ला घांट वाठारांत वचपाची शक्यताय आसा. ताका लागून थंय खर तपासणी करतले. ते खातीर विशेश पंगडाची नेमणूक केल्या. पाल, हिवरे, सालेली शेळप ह्या वाठारांतूय अशेच तरेन खर तपासणी करतले, अशें देसाय हांणी स्पश्ट केलें. पोरूं भशेन अंदूंय विवीध वाठारांनी पुलीस गस्त आसतली. सैम पर्यटनाचो आस्वाद घेवपाचो अधिकार दरेकल्याक आसा. खूबशे जाण परिवारा सयत घसघशाचेर आनंद घेवपाक येतात. सोरो पियेवन तांकां त्रास दिवपाचो यत्न केलो जाल्यार तें सोसून घेवचे नात. तांचेर खर कारवाय करतले, अशें वाळपयचे पुलीस निरिक्षक दीपक गडेकार हांणी सांगलें.
 सत्तरी म्हालांतल्या नगरगांव, ठाणे, सांवर्डे, होंडा, गुळेली ह्या वाठारांनी घसघशे कोसळटात. ते पळोवपाक व्हड संख्येन लोक येतात. गाडयांचीय संख्या खूब आसता. महसूल मेळोवपाचे बाबतींत ही बरी संद आसा. घसघशांच्या वाठारांत कोयर हिसपा भायर जाता. हे संबंदांत पंचायतीन फुडाकार घेवन शुल्क घेतलें जाल्यार तातूंत व्हड प्रमाणांत पंचायतीक महसूल मेळपाक शकता. मात अजून मेरेन पंचायतीन हे संबंदांत कसलीच हालचाल करूंक ना.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 